CELEX: C2005/193/50
Language: fi
Date: 2005-08-06 00:00:00
Title: Asia T-195/05: N. V. Deloitte Business Advisoryn 19.5.2005 Euroopan yhteisöjen komissiota vastaan nostama kanne

6.8.2005   
            
            
               FI
            
            
               Euroopan unionin virallinen lehti
            
            
               C 193/30
            
         N. V. Deloitte Business Advisoryn 19.5.2005 Euroopan yhteisöjen komissiota vastaan nostama kanne
   (Asia T-195/05)
   (2005/C 193/50)
   Oikeudenkäyntikieli: hollanti
   N. V. Deloitte Business Advisory, kotipaikka Bryssel, on nostanut 19.5.2005 Euroopan yhteisöjen ensimmäisen oikeusasteen tuomioistuimessa Euroopan yhteisöjen komissiota vastaan. Kantajan edustajina ovat asianajajat Dirk van Heuven, Steve Ronse ja Sofie Logie, prosessiosoite Luxemburgissa.
   Kantaja vaatii, että ensimmäisen oikeusasteen tuomioistuin:
   
               1)
            
            
               kumoaa riidanalaiset päätökset
            
         
               2)
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja, joka on muiden yritysten kanssa perustanut EUPHET-nimisen yhteisyrityksen, jätti tarjouksen komission aloittamassa hankintamenettelyssä ”Sanco Evaluation Framework Contract, Lot 1 (Public Health) tender No SANCO/2004/01/041”. Kantaja vaatii kanteessaan ensimmäisen oikeusasteen tuomioistuinta kumoamaan komission päätöksen olla hyväksymättä EUPHET:ia hankkeen toteuttajaksi ja komission päätöksen myöntää hanke kolmannelle osapuolelle, jota päätöstä ei ole annettu kantajalle tiedoksi ja jonka sisältöä kantaja ei tunne.
   Kantaja vetoaa kanteensa tueksi siihen, että komissio on rikkonut Euroopan yhteisöjen yleiseen talousarvioon sovellettavasta varainhoitoasetuksesta annetun asetuksen N:o 1605/2002 (1) 94 artiklaa ja Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen N:o 1605/2002 soveltamissäännöistä annetun asetuksen N:o 2342/2002 (2) 138 artiklaa ja 147 artiklan 3 kohtaa ja tarjouskilpailuasiakirjojen ehtoja, jättänyt noudattamatta yleistä perusteluvelvollisuutta sekä loukannut luottamuksensuojan periaatetta.
   Kantajan mukaan peruste, johon on vedottu kantajan pois sulkemiseksi — eli se, että kantajan esitys sellaisista toimenpiteistä, joilla voidaan välttää kaikenlaiset intressiristiriidat, olisi riittämätön eikä tarjoaisi riittäviä takeita — on täysin lainvastainen ja tarjouskilpailuilmoituksen ehtojen vastainen. Kantaja väittää, että tältä osin riittää, kun sopimuspuoli sitoutuu sopimusluonnoksen allekirjoittaessaan ilmoittamaan komissiolle viipymättä mahdollisista intressiristiriidoista ja toteuttamaan tarvittavat toimenpiteet päättääkseen kyseisen ristiriidan niin pian kuin mahdollista. Kantaja väittää myös, että se on esittänyt toimenpiteitä, jotka menevät pidemmälle kuin siltä vaaditaan.
   Kantaja toteaa lisäksi, ettei sitä ole missään vaiheessa pyydetty toimittamaan täydentäviä tietoja, mikä sen mukaan merkitsee asetuksen N:o 2342/2002 146 artiklan 3 kohdan rikkomista, luottamuksensuojan, yhdenvertaisen kohtelun ja syrjintäkiellon periaatteiden loukkaamista sekä asetuksen N:o 1605/2002 89 artiklan 1 kohdan ja 99 artiklan rikkomista.
   
      (1)  Neuvoston asetus (EY, Euratom) N:o 1605/2002, tehty 25 päivänä kesäkuuta 2002, Euroopan yhteisöjen yleiseen talousarvioon sovellettavasta varainhoitoasetuksesta (EYVL L 248, s. 1).
   
      (2)  Komission asetus (EY, Euratom) N:o 2342/2002, annettu 23 päivänä joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä (EYVL L 357, s. 1).